| Numididae |
| --- |
| *Numida meleagris* |
| Clasificación científica |
| 

|  |  |
| --- | --- |
| Reino: | Animal |
| Filo: | Chordata |
| Clase: | Aves |
| Orde: | Galliformes |
| Superfamilia: | Phasianoidea |
| Familia: | **Numididae**Longchamps, 1842 |

 |
| Xénero |
| * *Agelastes*
* *Numida*
* *Guttera*
* *Acryllium*
 |

Os **numídidos** (**Numididae**), chamados en varios idiomas galiñas da Guinea ou pintadas, son unha familia de aves da orde Galliformes. Son endémicas do continente africano e encóntranse entre as aves galiformes máis antigas. Aínda que as especies de numídidos modernas son endémicas de África, a *Numida meleagris* foi introducida en moitos outros lugares.

Pluma dun numídido
*Guttera pucherani* en Suráfrica 
Cabeza de *Acryllium vulturinum* parecida á dun voitre 
*Numida meleagris* en Namibia

Taxonomía e evolución
---------------------

Son filoxeneticamente intermedios entre os Phasianinae e os Odontophoridae. Unha liñaxe fósil do Eoceno chamada *Telecrex*, é hoxe represenada por *Agelastes niger*, que é unha especie actual nativa dos bosques primarios de África central. O fósil *Telecrex*, que habitaba en Mongolia, puido dar lugar aos máis antigos dos verdadeiros tetraofasiánidos como *Ithaginis* e *Crossoptilon*, que evolucionaron dando lugar a especies adaptadas a montañas de grande altitude cando se ergueu a meseta do Tíbet.

Velaquí unha lista de especies de numídidos:

* Xénero *Agelastes*
	+ *Agelastes meleagrides*
	+ *Agelastes niger*
* Xénero *Numida*
	+ *Numida meleagris*
* Xénero *Guttera*
	+ *Guttera plumifera*
	+ *Guttera pucherani*
		- *Guttera (pucherani) pucherani*
		- *Guttera (pucherani) edouardi*
* Xénero *Acryllium*
	+ *Acryllium vulturinum*

Descrición
----------

As aves desta familia, que comen insectos e sementes e aniñan no chan, lembran a perdices, pero con cabezas sen plumas, aínda que as dúas especies do xénero *Guttera* teñen unha distintiva crista negra na cabeza, e *Acryllium vulturinum* ten unha área suave marrón na caluga. A maioría das especies teñen unha plumaxe gris escura ou negra con densas pintas brancas, pero as especies do xénero *Agelastes* carecen de pintas (como tamén algunhas variedades da *Numida meleagris*). Aínda que varias especies son relativamente ben coñecidas, da *Guttera plumifera* e das do xénero *Agelastes* sábese pouco. Estas grandes aves miden de 40 a 71 cm de lonxitude e pesan de 700 a 1600 gramos.

Comportamento e ecoloxía
------------------------

As especies das que se ten información son normalmente monógamas, e aparéanse de por vida, ou son monógamas sucesivas; porén, hai excepcións ocasionais na *Numida meleagris* e na *Guttera (pucherani) pucherani*, das que hai informes de que son polígamas en catividade. Todas as especies son sociais e normalmente viven en grupos pequenos ou grandes. Aínda que son monógamas, as especies dos xéneros *Guttera*, *Agelastes* e *Acryllium* tenden a unha poliandria social, un trazo compartido con outros galiformes primitivos como o *Rollulus rouloul* e o *Afropavo congensis*.

Os numídidos viaxan polo chan seguindo os rabaños de animais e aos monos que se desprazan polas árbores, para alimentarse de esterco e das cousas que lles caen aos monos das árbores. Xogan un papel importante no control das carrachas, moscas, lagostas, escorpións e outros invertebradoss. Capturan larvas no esterco e carcasas de animais mortos.

Todas as especies silvestres son, sen excepción, boas voadoras. Os seus músculos peitoriais son escuros, vascularizados e resistentes, polo que lles permiten manterse en voo durante longas distancias se se ven na necesidade. Os incendios da vexetación herbácea e arbustiva son unha constante ameaza para estas aves e o voo é o xeito máis eficaz de escapar deles.

Algunhas especies, como  *Acryllium vulturinum*, poden pasar longos períodos sen beber auga, obtendo a humidade dos seus aimentos. As crías son moi semsibles ao tempo climático, especialmente ás temperaturas frías.

Distribución e hábitat
----------------------

Encóntranse na África subsahariana, algunhas especies case en toda a súa extensión, outras están máis localizadas, como a *Guttera plumifera* da parte oriental de África central a a *Acryllium vulturinum* do nordeste de África. Viven en hábitats semiabertos como sabanas ou semidesertos, e algunhas, como a *Agelastes niger*, habitan principalmente en bosques. Algunhas poden pousarse ns copas das árbores.

A *Numida meleagris* foi introducida en África oriental, as Indias Occidentais, os Estados Unidos, Gran Bretaña e a India, onde se cría como alimento ou mascota.

Como alimento
-------------

A súa carne é máis seca e magra que a de polo e ten un sabor forte a caza. Ten máis proteínas que a carne de polo ou pavo, aproximadamente a metade da graxa que a de polo e algo menos de calorías por gramo. Os ovos destas aves son bastante máis nutritivos que os de polo.

Notas
-----

1. ↑  Lever, Christopher (2005). *Naturalised Birds of the World*. London, United Kingdom: T & A D Poyser. pp. 24–26. ISBN 978-0-7136-7006-6.
2. ↑  Storrs L. Olson Telecrex restudied: a small Eocene guineafowl ResearchGate.
3. ↑  (Madge and McGowan, p. 345–352)
4. ↑
5. ↑  USDA handbook #8 and circular #549, leclercq 1985
6. ↑  "Copia arquivada" (PDF). Arquivado dende o orixinal (PDF) o 01 de xullo de 2015. Consultado o 20 de xaneiro de 2017.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Numídidos Modificar a ligazón no Wikidata*** |

### Bibliografía

* Madge e McGowan, *Pheasants, Partridges and Grouse*. ISBN 0-7136-3966-0
* Martínez, I. (1994). "Family Numididae (Guineafowl)", p. 554–570 in; del Hoyo, J. Elliott, A. & Sargatal, J. eds. *Handbook of the Birds of the World, Vol. 2. New World Vultures to Guineafowl*. Lynx Edicions, Barcelona. ISBN 84-87334-15-6

### Ligazóns externas

* Vídeos de numídidos Arquivado 16 de marzo de 2016 en Wayback Machine. en Internet Bird Collection
* artigo sobre os numídidos de Dennis Headley

|  |  |
| --- | --- |
| Control de autoridades | 
* Wd: Q171953
* AAT: 300258388
* BNCF: 46025
* EBID: ID
* JSTOR: guineafowl
* NKC: ph124043

 |

|  |  |
| --- | --- |
| Identificadores taxonómicos | 
* EOL: 7592
* FE: 16690
* FE-New: ID
* Fossilworks: 39338
* GBIF: 5260
* iNaturalist: 1426
* IRMNG: 104837
* ITIS: 176121
* NBN: NBNSYS0000160540
* NCBI: 8990
* Soortenregister: 172155

 |